সোনাক্ষী সিংহ
কেরিয়ারের শুরু থেকেই চেহারা নিয়ে প্রশ্নের মুখে পড়তে হয়েছে সোনাক্ষীকে। তাঁর চওড়া কপাল, শরীরের মেদ নিয়ে একাধিকবার সমালোচনা করা হয়েছে। যদিও সোনাক্ষী সে সবে পাত্তা দেননি। যেমনটা ছিলেন, তেমনই আছেন। তাঁর রোগা হওয়ার প্রসঙ্গ উড়িয়ে দিয়ে সোনাক্ষী বলেছেন, ‘‘কারও চেহারা নিয়ে সমালোচনা করাটাই খুব লজ্জাজনক! অথচ এখন হামেশাই সেটা হয় দেখছি। যদিও আমার উপর এগুলোর প্রভাব পড়ে না। আমাকে নিজের স্বাস্থ্যের কথাও ভাবতে হবে। এখন যদি হঠাৎ আমি চেষ্টা করি স্কিনি হওয়ার, তাহলে নিশ্চয়ই অসুস্থ হয়ে পড়ব। আমি সুস্থ কি না, সেটাই আসল।’’ একটা সময় সোনাক্ষীর ওজন ছিল ৯৫ কেজি। তাঁর কথায়, ‘‘সেই সময়টা খুবই খারাপ ছিল। এখন নিয়মিত ওয়ার্কআউট করি। ব্যালান্সড ডায়েট মেনে চলি। আমার চেহারাটা এই রকমই। এর চেয়ে রোগা হওয়া আমার পক্ষে সম্ভব নয়।’’ বার বার এই ধরনের সমালোচনার মুখোমুখি হওয়া মানসিক দিক থেকেও ক্ষতিকর বলে মনে করেন সোনাক্ষী। তাঁর মতে, ‘‘এটা শুধু ওজনের ব্যাপার নয়। যেটা আমি নই, সেটা হতে বলা হচ্ছে আমাকে। কিছু লোকে সমালোচনা করছে বলেই আমি নিজেকে বদলাব না।’’

বিদ্যা বালন
চেহারা কেমন তা নিয়ে কোনওদিনই মাথা ঘামাননি। যতবারই সমালোচিত হয়েছেন, হেসে উড়িয়ে দিয়েছেন বিদ্যা বালন। কেননা তিনি বিশ্বাস করেন অভিনয়ের জন্য চেহারার দরকার পড়ে না। স্লিমট্রিম চেহারা প্রয়োজন, এমন চরিত্র কোনওদিন করেননি বিদ্যা। বরং ‘ডার্টি পিকচার’এর জন্য ওজন আরও বাড়িয়েছিলেন। ‘কিসমত কানেকশন’এর সময় বিদ্যার চেহারার কড়া সমালোচনা হয়। শাহিদ কপূরকে তাঁর তুলনায় বয়সে ছোট লাগছিল, এমন কথাও বলা হয়। ‘শাদি কে সাইড এফেক্টস’এর সময়ও চেহারা নিয়ে বিদ্যাকে বিরূপ মন্তব্য শুনতে হয়েছিল। তাতেও বিদ্যা রোগা হওয়ার কোনও চেষ্টা করেননি। সমালোচকদের স্রেফ উপেক্ষা করে বলেছিলেন, ‘‘আমি তো ভাল আছি। সুস্থ থাকাটাই আমার কাছে আসল।’’ বিদ্যাকে পাশ্চাত্য পোশাকে সচরাচর দেখা যায় না। বলা হয়, তিনি চেহারা ঢাকতেই শাড়ি পরেন। বিদ্যার সহাস্য জবাব, ‘‘শাড়িতেই আমাকে সবচেয়ে সেক্সি লাগে।’’

জারিন খান
টিনএজ’এ বেশ মোটাসোটা চেহারাই ছিল জারিনের। অনেকের ঠাট্টা-ইয়ার্কিরও পাত্র হতেন তিনি। বলিউড ডেবিউয়ের সময়ও জারিনের চেহারা ভারীর দিকেই ছিল। সলমন খানের সঙ্গে ‘বীর’ বা ‘হাউসফুল টু’তেও মোটাই লেগেছিল তাঁকে। যথারীতি এ নিয়ে অনেক নেতিবাচক মন্তব্য শুনেছিলেন জারিন। কিন্তু ‘হেট স্টোরি থ্রি’র সময় চেহারায় আমূল পরিবর্তন আনেন তিনি। সোশ্যাল নেটওয়ার্কে নিজের স্কুলজীবনের দু’টো ছবি দিয়েছিলেন জারিন। তখন তিনি মোটা ছিলেন। জারিনের বক্তব্য, ‘‘স্কুলে আমাকে অনেক খারাপ কথা শুনতে হয়েছিল। তখনও কিন্তু পাত্তা দিতাম না। এখনও ইন্ডাস্ট্রিতে এসে যখন আমার ভারী চেহারা নিয়ে কথা শুনি, গুরুত্ব দিই না। যখন আমার নিজের মনে হল একটু হালকা হওয়া দরকার, তখনই চেষ্টা শুরু করলাম। আর রোগা হয়ে আমি ভালই আছি। আগের চেয়ে এনার্জি অনেক বেড়ে গিয়েছে।’’

পরিণীতি চোপড়়া
কেরিয়ারের শুরুর দিন থেকে তিনি একটু গোলগাল ছিলেন।  তখন খুব একটা নিন্দেমন্দ শোনা যায়নি। কিন্তু পর পর ছবি ফ্লপ করায় পরিণীতিকে শুনতে হয়েছিল, তাঁর অতিরিক্ত ওজনের কারণেই নাকি এমন হচ্ছে। স্ক্রিনে তাঁকে দেখতে ভাল লাগছে না, ‘বোল্ড লুক’ তাঁর চেহারায় মানায় না, ইত্যাদি ইত্যাদি। সমালোচনার তোড়ে খানিকটা মুষড়ে পড়েছিলেন পরিণীতি। তাই কিছুদিনের ব্রেক নিয়ে নিজেকে অন্যভাবে ফিরিয়ে আনেন। মেদ ঝরিয়ে এখন তিনি একদম ফিট। সমালোচকদের কড়া বার্তা দিয়ে বলেন, ‘‘কাউকে চেহারা নিয়ে খোঁটা দেওয়াটা লজ্জাজনক। আশা করি, বডি শেমিং কিছুদিন পরে অতীত হয়ে যাবে। কোনও কিছুই বেশিদিন স্থায়ী হয় না। আপনি নিজের চেহারা নিয়ে স্বচ্ছন্দ না থাকলে ব্যবস্থা নিন। আর যদি স্বচ্ছন্দ হন, তাহলে কারও কথাকে পাত্তা দেওয়ার দরকার নেই।’’ যদি পাত্তাই না দিয়ে থাকেন তাহলে রোগা হতে গেলেন কেন? পরিণীতির জবাব, ‘‘আমাকে দেখার জন্য লোকে পয়সা দিয়ে টিকিট কাটেন। সুতরাং আমাকে কেমন দেখাচ্ছে সেটা তাঁরা বলতেই পারেন। কিন্তু বডি শেমিং সব সময়ই নিন্দনীয়।’’


জেনিফার লরেন্স
অনস্ক্রিন হোক কিংবা কোনও শো— জেনিফার লরেন্সকে ‘মোটা’ অপবাদ শুনতে হয়েছেই। অস্কার মঞ্চে যখন তিনি পড়ে গিয়েছিলেন (দু’বার) তখন বলা হয়েছিল, ভারী চেহারার কারণেই জেনিফার টাল সামলাতে পারেননি। তিনি হিল পরতেও পছন্দ করেন না। তাই বলা হল, মোটা বলেই নাকি জেনিফার হিল ভালবাসেন না। সমালোচকদের জন্য একটাই জবাব ছিল তাঁর। উপেক্ষা। তবে সাক্ষাৎকারে বেশ মজা করে জবাব দিতেন। একবার বলেছিলেন, ‘‘আমি গুহামানবদের মতো খাই। আর আমি বোধহয় একমাত্র অভিনেত্রী, যাকে নিয়ে অ্যানোরেক্সিয়ার গুজব নেই!’’ চেহারার জন্য উপোস করে থাকাও জেনিফারের ধাতে নেই। তাঁর কথায়, ‘‘না খেয়ে থাকতে পারব না। আমাকে দেখে ছোট ছোট মেয়েরাও এগুলো করবে। আমি যথেষ্ট ফিট ও শক্তসমর্থ। ওই ফিনফিনে চেহারা আমার পোষাবে না!’’ যদিও এ বছরের অস্কার মঞ্চে জেনিফারকে দেখে বোঝা যাচ্ছিল তিনি অনেকটাই ওজন কমিয়েছেন।

সেলেনা গোমেজ
তিনি বরাবরই একটু গোলগাল। নিজের ইচ্ছেমতো যেমন রোগা হয়েছেন, তেমনই ওজন বেড়ে গেলে হা-হুতাশও করতে বসেননি। সেলেনা ইনস্টাগ্রামে একটা বিকিনি পরা ছবি দিয়েছিলেন। সেখানে তাঁকে দেখতে একটু মোটাই লাগছিল। ব্যস! শুরু হয়ে গিয়েছিল নেতিবাচক মন্তব্যের ঝড়। কতটা মোটা হয়েছেন, ভাইটাল স্ট্যাটিসটিক্স কত হয়েছে— এমনই অগুনতি মন্তব্য আছড়ে পড়েছিল। সেলেনা কিন্তু গোটা বিষয়টা বেশ ঠান্ডাভাবেই সামলেছিলেন। বলেছিলেন, ‘‘আমি নিজেকে নিয়ে খুশি। এটাও আমার একটা রূপ।’’ যদিও পরে জানিয়েছিলেন, সমালোচনার কারণে তিনি মানসিকভাবে ভেঙে পড়েছিলেন। এবং রোগা হয়ে সব সমালোচকের মুখও বন্ধ করে দিয়েছিলেন। একটি শো’য়ের পর সেলেনা বলেছিলেন, ‘‘চাই না, আমার সমালোচকেরা জিতে যাক। জিত আমারই হবে।’’